เขียวถ้วนหน้า! 4 หุ้นค้าปลีก รับข่าวครม.เคาะแผนกระตุ้นศก.แล้ว
เขียวถ้วนหน้า! 4 หุ้นค้าปลีก รับข่าวครม.เคาะแผนกระตุ้นศก.แล้ว
22 พ.ย. 2559

ผู้สื่อข่าวรายงานว่า หุ้นกลุ่มค้าปลีกบวกถ้วนหน้า นำโดยบริษัท ห้างสรรพสินค้าโรบินสัน จำกัด (มหาชน) หรือ ROBINS ณ เวลา 14.32 น. อยู่ที่ระดับ 63.50 บาท บวก 2.75 บาท หรือ 4.53% ด้วยมูลค่าซื้อขาย 205.52 ล้านบาท
ด้านบริษัท สยามโกลบอลเฮ้าส์ จำกัด (มหาชน) หรือ GLOBAL ณ เวลา 14.33 น.อยู่ที่ระดับ 17.00 บาท 0.60 บวก บาท หรือ 3.66%  ด้วยมูลค่าซื้อขาย 216.85 ล้านบาท
ขณะที่บริษัท โฮม โปรดักส์ เซ็นเตอร์ จำกัด (มหาชน) หรือ HMPRO ณ เวลา 14.35 น. อยู่ที่ระดับ 9.95 บาท บวก 0.15 บาท หรือ1.53%  ด้วยมูลค่าซื้อขาย 117.17 ล้านบาท
ส่วนบริษัท ซิงเกอร์ประเทศไทย จำกัด (มหาชน) หรือ SINGER ณ เวลา 14.36 น.อยู่ที่ระดับ 10.10 บาท บวก 0.10 บาท หรือ1% ด้วยมูลค่าซื้อขาย 13.91 ล้านบาท
ล่าสุดวันนี้(22พ.ย.) ที่ประชุมคณะรัฐมนตรี (ครม.) เห็นชอบมาตรการการเพิ่มรายได้ให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ โดยใช้วงเงินงบประมาณ 12,750 ล้านบาท
โดยกำหนดคุณสมบัติต้องเป็นบุคคลสัญชาติไทย อายุไม่ต่ำกว่า 18 ปี ณ วันที่ 15 ส.ค.59 และเป็นผู้ว่างงานหรือมีรายได้ไม่เกิน 100,000 บาทต่อปีในปี 58 โดยมีการตรวจสอบสถานะบุคคลและความถูกต้องของข้อมูลในเบื้องต้นจากกรมสรรพากรและกรมการปกครองแล้ว คาดว่าจะสามารถช่วยผู้มีรายได้น้อยที่ไม่ใช่เกษตรกร จำนวน 5.4 ล้านคน
สำหรับเกณฑ์การช่วยเหลือ กำหนดผู้มีรายได้ หรือมีรายได้ไม่เกินปีละ 30,000 บาท/ปี จะได้รับเงินช่วยเหลือ 3,000 บาท/คน จำนวน 3.1 ล้านคน ส่วนผู้ที่มีรายได้ตั้งแต่ 30,000 บาท/ปีขึ้นไป แต่ไม่เกิน 100,000 บาท/ปี จะได้รับเงินช่วยเหลือ 1,500 บาท/คน จำนวน 2.3 ล้านคน      
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯว่า คาดหุ้นกลุ่มค้าปลีกจะตอบรับเชิงบวก เนื่องจากวันนี้ครม.จะมีการพิจารณาอนุมัตินโยบายกระตุ้นเศรษฐกิจ เช่น การขึ้นค่าแรง, ให้เงินช่วยเหลือผู้มีรายได้น้อย และมาตรการสนับสนุนการท่องเที่ยว
พร้อมแนะ”สะสม”หุ้น HMPRO ให้ราคาเหมาะสม 11.70 บาท โดยคาดกำไรสุทธิไตรมาส 4/59 จะขยายตัวเทียบไตรมาสก่อนหน้าทำระดับสูงสุดของปี59 เนื่องจากเป็น High Season ของธุรกิจ และมีการจัดงาน HomePro Expo เพื่อกระตุ้นยอดขาย
 
บล.กรุงศรี ระบุในบทวิเคราะห์ฯว่า ติดตามการประชุมครม.วันนี้ลุ้นที่ประชุมอนุมัติแผนกระตุ้นเศรษฐกิจในช่วงปลายปี โดยเบื้องต้นคาดว่าจะมีโครงการที่นำเข้าที่ประชุม ครม.เพื่อขออนุมัติ 4 โครงการ คือ
 1) เงินช่วยเหลือเกษตรกรผู้มีรายได้น้อยงบประมาณ 10,000 ล้านบาทเป็นบวกกับ GLOBAL HMPRO
 2)มาตรการส่งเสริมการท่องเที่ยวและช็อปปิ้งช่วยชาติเป็นบวกกับ ROBINS JMART COM7 BIG
 3) โครงการอินเตอร์เน็ตหมู่บ้านงบประมาณ 15,000 ล้านบาทเป็นบวกกับ ILINK ITEL ALT JTS และ
 4) อนุมัติการลงทุนในโครงการขนาดใหญ่ของกระทรวงคมนาคม อาทิ Action plan ปี 60 จำนวน 30 โครงการมูลค่าประมาณ 600,000 ล้านบาทเป็นบวกกับ CK ITD STEC UNIQ SEAFCO